Efter 15 dage med overskyet vejr er vejret ved at skifte. I første omgang skifter vejret dog til det værre - nemlig fra gråt til vådt og gråt. Der ventes omkring fem millimeter regn i Jylland og cirka tre millimeter til Øerne. En front fra vest giver allerede regn i Vestjylland fra morgenstunden. På nedenstående grafik ses fronten i Nordsøen, og du kan her se det seneste radarbillede. Omkring klokken ni ventes der regn til store dele af Jylland, mens det endnu er mest tørt i de østlige egne. Ved middagstid regner det også på Fyn, og fronten er nået til Storebælt. Termometrene vil vise omkring fem grader, og vinden er op til hård fra syd. I eftermiddag vil regn dominere på Sjælland og Lolland-Falster, mens det efterhånden bliver opholdsvejr i Jylland. I Nordjylland hænger fronten dog stadig med regn i perioder. I aften når regnen til Bornholm, mens det bliver opholdsvejr i resten af landet. Det er lun luft, der er på bagsiden af fronten, så man kan forvente 6-7 grader i aftentimerene.

Referat:
En front med regn vil i løbet af dagen bevæge sig fra Vestjylland til Bornholm.